بیر آشیرما اوزرینه
گئچن هفتهلرده،
دوستلارین بیلدیرمهسی اوزرینه، وبلاگدا چیخان یازیلاردان بیرینین، بیر درگیمیزده
باشقا بیر "یازار" آدییلا چیخدیغینی اؤیرندیم. قایناق بیلدیرمهدن، "یازار"
او یازییا بیر زادلار-داها چوخ سیاسی و حتا "جناحی"جوملهلر- آرتیریب،
یایینلایبدیر. اولیاء چلبی و آذریچیلیک اوزرینه اولان و آشیریلان-یعنی انتحال ائدیلن-
یازینی آرخاداشلار واسطهسیله درگی چالیشانلاریندان سوروشدوم. منیمله دانیشاجاقلارینی
سؤیلهمیشلر. اصلینده دانیشیلاجاق بیر زاد یوخ. بیر دوزلتمه یایینلانیر هر شئی
بیتر، گئدر!
***
بوردا اوزونجا،
آراشدیرما و کیتاب-مقاله یازیمی اخلاقی اوزرینه سؤزلر صرف ائتمک، اؤیوت وئرمک
نیتیم یوخدور. آنجاق بعضی سؤزلری سؤیلمهمک/یازماماق دوغرو اولماز:
1.
وبلاگیمیزین باشلیغیندا یازیلدیغی کیمی، بوردا چیخان یازیلاری-ایستهیَن، بهیَنن، سئون وارسا- آلیب باشقا وبلاگلاردا و یا
درگیلرده یایینلایابیلر. بونا اذن ده گرَکمز. آنجاق یازارین/وبلاگ'ین
آدینی گؤتوروب یئرینه باشقا آد قویماق، هئچ بیر قایدایا اویماز و هئج بیر ویجدانا
سیغماز.
2. بوردا چیخان یازیلار-یازیلان هر بیر یازی کیمی-واخت آییریب، ایللرجه دوشونوب-اوخودوقلاریمین ثمرهسیدیر. دَیَرلی-دَیَرسیز گؤرهبیلنلر اولابیلر. من ده گؤروشلرینه سایغیم وار. بونلاری یازیرکن بیر مادّی حتا معنوی گلیر-قازانج اوممادیم، دوشونمهدیم و دوشونمورم ده. یالنیزجا آنادیلیمیزه حسّ ائتدیییم بورجو اؤدهمَک ایستهمیشم. شؤهرت داهی ایستهمهمیشم. ایتگینلیک، تانینمامیشلیق ایچینده اولسون و -فوکو دئمیشکن- آد اوزریندن دهییل، یازی اوزریندن دَیَرلندیریلسین یازدیقلاریم، دئمیشم. اوستده یازدیغیم "دوزلتمه" ایشینی ده ایکی سببدن اؤترو ایستهمیشم؛ بیرینجیسی، یازیلاریمدا-اؤزل اولاراق-سیاستدن اوزاق دورماق ایستهمیشم و ایندییهجن ده، اوزاق دورموشام دییه دوشونورم. اما او یازینین ایچینه، سیاست قوخان و جناحلیق ایشلر و سؤزلری آندیران جوملهلر قویولوبدور. بو اینجیدیجیدیر. ایکینجیسی، تورکلوک، تورکچولوک، تورکجهچیلیک، حق، دوغرولوق و.. کیمی مفهوملاری اؤزونه اساس آلان بیر حرکت و یا دوشونجه، یانلیشلارلا گوجلنمز. تام ترسینه ضعیفلر. اصلینده بو یازینی یازماقدا دوروقسادیم. ال ساخلادیم. یازسام بیریلری بونو آلیب باشقا یئرلره چکهبیلر دییه دوشوندوم. آنجاق سون اوج دا حقیقت اورتایا چیخاجاقدیر و بیریلریده گرچکلری قبول ائتمهلی و یانلیشلاری دوزلتمهلیدیر. یوخسا بیر یارانین اوستونو اؤرتمک، گیزلهمک-عاییبدیر، گؤرهن، بیلن اولار دییه- سوسماق اونون توختاماسینا فایداسی اولماز، ضرری اولور. بلکه بنزر حادثهلر، انتحاللار دا آرتیر. یوخسا درگیلریمیزده، هر هانسی یازیمین چیخماسی منه سئویندیریجیدیر.
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab unk azb_Arab azb_Arab azb_Arab unk azb_Arab azb_Arab azb_Arab azb_Arab azb_Arab